《寿礼部乔文昌》
宋代·陈起

璇杓西揭将指乾，商飙万里清无边。
亭亭东岘耸苍玉，双溪露净银河鲜。
天应敛此山川气，九秋蕴作人间瑞。
当年宝婺所宝何，今日我公廊庙器。
秘殿吾伊坟典光，粲然礼乐隆周王。
满怀献纳琅玕露，笔底璠璵金匮香。
晚节黄花清上苑，雝雝宗祀仪将蒇。
星辰直上复声隆，看踵台司调玉铉。
抱琴江皋客影单，四年指下不成弹。
瓠巴一曲西风递，请听双溪之水声潺潺。
舂崖漱石鸣湍玉，带月泠泠下溪曲。
须臾岘首片云生，雨杂寒泉座飞瀑。
山清波明公与溪山一样清，康宁千龄遥祝寿山福海之高深。

作者简介：陈起，字辅圣，沅江（今属湖南）人。仁宗景祐元年（一○三四）进士。历知宁乡、秭归、湘乡、萍乡等县（清嘉庆《沅江县志》卷二五）。嘉祐间为永州通判（清道光《永州府志》卷一八）。